Diari Oficial de la Generalitat Valenciana


Sumari del DOGV 2774, del 20-06-1996 (1996/838533)

ORDRE de 5 de juny de 1996 de la Conselleria d'Agricultura i Medi Ambient, per la qual es convoquen subvencions destinades a la redacció d'estudis d'impacte ambiental d'instruments de planejament urbanístic.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2774

Data del DOGV
:   20-06-1996

Secció del DOGV
:   ALTRES DISPOSICIONS

Número del document
:   1996/838533


Data del document
:   05-06-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 5 de juny de 1996 de la Conselleria d'Agricultura i Medi Ambient, per la qual es convoquen subvencions destinades a la redacció d'estudis d'impacte ambiental d'instruments de planejament urbanístic.   
A la Comunitat Valenciana, a partir de la promulgació de la Llei 2/1989, de 3 de març, d'Impacte Ambiental, els instruments d'ordenació del territori estan sotmesos al procediment administratiu d'avaluació de l'impacte ambiental.  
Recentment ha entrat en vigor la Llei 6/1994, Reguladora de l'Activitat Urbanística, la qual prescriu al nostre àmbit territorial, com a instrument urbanístic per a termes municipals complets, la figura de pla general, en comptes de la que era habitual, normes subsidiàries i complementàries de planejament, en el cas de municipis poc poblats i amb limitats recursos econòmics.  
El fet que aquesta figura de planejament siga més complexa, a més de l'aplicació estricta de la legislació d'impacte ambiental realitzada per aquesta Conselleria, es plasma freqüentment en una anàlisi detallada de les característiques ambientals dels municipis en qüestió, com també de les mesures correctores que s'han d'avaluar per tal d'evitar efectes negatius. Resulta, per tant, recomanable iniciar una nova línia d'acció dirigida a subvencionar parcialment els estudis d'impacte ambiental que han de redactar aquests municipis en el moment de revisar-ne el planejament urbanístic, amb la finalitat que la qualitat dels estudis d'impacte ambiental no siga afectada per la limitació pressupostària que pateixen els municipis menuts quan pertoque dotar les licitacions per a contractar-ne la redacció.  
Per això, i d'acord amb el que es disposa en l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei d'Hisenda Pública de la Generalitat Valenciana aprovada pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Primer  
Convocar la concessió de subvencions per un import global màxim de 46.003.405 de pessetes a càrrec del capítol VII de la secció 14, servei 06, i programa 442.50, línia 1.798 dels pressupostos de la Generalitat Valenciana per a 1996, que serà distribuïda entre ajuntaments de la Comunitat Valenciana amb menys de 1.500 habitants de dret, per a la redacció d'estudis d'impacte ambiental necessaris per a la revisió dels plans generals d'ordenació urbana.  
Segon  
Aprovar les bases per les quals es regirà aquesta convocatòria i que figuren com a annexos a aquesta ordre.  
Tercer  
Tot allò que no es regula en aquesta ordre s'adaptarà al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
Es faculta la directora general de Qualitat Ambiental per a dictar les resolucions necessàries per al desenvolupament i l'execució del que es disposa en aquesta ordre, per a la seua aplicació.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 5 de juny de 1996  
La consellera d'Agricultura i Medi Ambient,  
M.ª àngels Ramón-Llin i Martínez  
ANNEX I  
Bases per les quals es regula la convocatòria de subvencions destinades a la redacció d'estudis d'impacte ambiental d'instruments de planejament urbanístic  
Primera. Beneficiaris  
Podran ser beneficiaris d'aquestes subvencions els municipis amb menys de 1.500 habitants de dret.  
Segona. Objecte i actuacions que s'han de realitzar  
Seran objecte d'ajuda les actuacions esmentades a les revisions de plans generals d'ordenació urbana.  
Tercera. àmbit d'aplicació  
Comunitat Valenciana.  
Quarta. Quanties de les ajudes  
Fins a un 75% del cost de l'estudi d'impacte ambiental.  
Podrà establir-se prorrateig en cas que l'import global de les ajudes sol·licitades superen les dotacions pressupostàries previstes.  
Cinquena. Sol·licituds i documentació  
1. Les sol·licituds es formalitzaran en una instància degudament emplenada d'acord amb el model que figura en l'annex II, i es dirigiran a la consellera d'Agricultura i Medi Ambient, segons el model d'instància que s'adjunta.  
2. Els interessats presentaran les sol·licituds al Registre General de la Subsecretaria de Medi Ambient, situat al carrer de l'Arquitecte Alfaro, número 39, o als serveis territorials d'aquesta a:  
- Alacant, carrer de Churruca, núm. 29.  
- Castelló de la Plana, carrer d'Herrero, núm. 23.  
- València, carrer de Francisco Cubells, núm. 1-3.  
O en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. El termini de presentació d'instàncies serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.  
4. L'admissió a tràmit d'una sol·licitud de subvenció no en generarà cap compromís de concessió.  
5. La documentació que han de presentar les entitats peticionàries amb la instància, per a sol·licitar les ajudes serà la següent:  
- Certificat de l'acord adoptat per l'òrgan competent de la corporació local pel qual s'aprova la sol·licitud de subvenció.  
- Certificat de l'acord adoptat per l'òrgan competent de la corporació local pel qual s'aprova el pressupost per a la redacció de l'assistència tècnica objecte d'aquesta subvenció.  
- Pressupost municipal per a 1996.  
- Compromís municipal d'iniciar la revisió del pla general amb anterioritat a l'1 de novembre de 1996.  
- Imprés d'alta de tercers de pagaments de la Generalitat Valenciana, degudament segellat per una entitat bancària, quan l'entitat sol·licitant no figure en el registre de tercers de la Conselleria d'Economia i Hisenda, segons l'annex III.  
Sisena. Valoració i tràmit  
1. La valoració dels expedients es realitzarà per una comissió d'avaluació, presidida per la directora de Qualitat Ambiental i composta per:  
- els subdirectors territorials de Medi Ambient de Castelló, València i Alacant,  
- el secretari general administratiu,  
- el cap del Servei de Programació i Avaluació de l'Impacte Ambiental.  
2. Per a la concessió de l'ajuda es tindran en compte els següents criteris de valoració:  
- la inclusió del terme municipal, parcialment o totalment, en un PORN (pla d'ordenación de recursos naturals) aprovat o en tramitació;  
- pressupost municipal de l'any 1996;  
- nombre d'habitants de dret;  
- compromís d'utilitzar l'estudi d'impacte ambiental en la revisió del pla general.  
3. Una vegada formalitzats els actes d'instrucció corresponents, la directora general de Qualitat Ambiental elevarà a la consellera d'Agricultura i Medi Ambient la corresponent proposta de resolució, la qual contindrà la relació de sol·licituds per a les quals es proposa la concessió de les subvencions, l'import de les ajudes concedides i el percentatge aplicat, els criteris aplicats per a l'avaluació i les sol·licituds desestimades degudament explicades.  
4. La resolució definitiva dictada per la consellera, degudament raonada, serà publicada en el Diari Oficial de la Generalitat Valenciana i notificada als sol·licitants.  
5. El termini màxim per a resoldre les sol·licituds serà de tres mesos comptadors des de la data d'acabament del termini de la seua presentació. Transcorregut aquest termini sense que hi haja recaigut resolució, les sol·licituds s'hauran de considerar desestimades. La resolució, expressa o presumpta, posa fi a la via administrativa, contra la qual no escau cap recurs administratiu.  
6. Els beneficiaris de les subvencions podran renunciar expressament a aquestes en el termini de 10 dies a partir de l'endemà de la publicació de la resolució de concessió.  
Setena. Obligacions dels beneficiaris  
Caldrà que els beneficiaris de les subvencions:  
1. Es troben en la situació que legitima la concessió.  
2. Complisquen els requisits i condicions que comporta la concessió o gaudi de l'ajuda.  
3. Se sotmeten a les actuacions de control financer que corresponen a la Intervenció General en relació amb les subvencions i ajudes concedides.  
4. Comuniquen, en qualsevol moment de la vigència de l'expedient, altres ajudes públiques sol·licitades o concedides per al mateix projecte.  
5. Facen constar en tota la informació o documentació pròpia de l'activitat que està subvencionada per la Conselleria d'Agricultura i Medi Ambient.  
Vuitena. Procediment de pagament.  
Els pagaments s'efectuaran contra certificat expedit per un tècnic competent, en el qual haurà de constar el cost real de la inversió efectivament realitzada.  
En el supòsit que la inversió realment efectuada siga inferior a la que va servir de base per a la concessió de la subvenció, el percentatge de l'ajuda s'aplicarà sobre l'import de la inversió efectivament realitzada i quedarà reduïda de l'ajuda inicialment concedida la part proporcional a la inversió no executada.  
Novena. Justificació de les actuacions que s'han de realitzar  
S'estableixen com a normes específiques per a la justificació d'aquestes subvencions les següents:  
- certificat comptable del secretari-interventor municipal sobre la despesa,  
- còpia autenticada del document comptable de pagament (o de reconeixement de l'obligació de pagament) i de la factura que servisca de suport,  
- un exemplar de la documentació objecte de la subvenció.  
Deu. Termini d'execució  
Els treballs objecte d'aquesta subvenció estaran acabats, com a data límit, el 31 d'octubre de 1996, per a poder pagar les subvencions dins de l'exercici econòmic de 1996. La no-presentació o la presentació amb posterioritat a la data assenyalada, suposarà la pèrdua de la subvenció.  
Onze. Reintegrament de quantitats  
1. Segons s'estableix en l'article 47.9 del Text Refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:  
a) Incompliment de l'obligació de justificació.  
b) Obtenció de la subvenció sense posseir les condicions que s'hi requereixen.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades als beneficiaris amb motiu de la concessió de la subvenció.  
2. Igualment, en cas que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de desenvolupar, escaurà el reintegrament de l'excés obtingut sobre el cost de l'activitat desenvolupada, quan la subvenció principal siga la de la Generalitat Valenciana.  
ANNEX II  
Model d'instància  
(Nom)... com a alcalde-president de l'Ajuntament d ...  
Expose:  
1) Que, en representació de l'Ajuntament que presidisc, desitgem acollir-nos a l'Ordre de ..., per la qual es convoquen subvencions destinades a la redacció d'estudis d'impacte ambiental d'instruments de planejament urbanístic.  
2) Que es posseeixen els requisits que se sol·liciten i s'hi adjunta la documentació que s'exigeix en l'ordre.  
Sol·licite:  
Que se'ns concedisca una ajuda de ... pessetes.  
En cas que ens siga concedida l'ajuda sol·licitada, l'import d'aquesta s'ingressarà en el compte corrent núm. ... del banc o caixa d'estalvis ..., codi del banc o caixa ..., sucursal ..., codi de la sucursal ..., adreça ... de ..., titular del compte ...  
... de ... de 1996  
Signatura: ...